АҞӘА, мшаԥы 6 – Sputnik, Бадраҟ Аҩӡба. "Амшынеиқәафымцамч" апресс-маҵзура аԥкырақәа ралагалара ахҳәаа анаҭеит.
""Кавкасиони" ацәаҳәаҿы авариа ҟалеит. Урыстәылатәи ҳколлегацәа ргәаанагарала 300 километра рҟынӡа гәаҭатәуп, Аԥсны аҵакырагьы убрахь иналаҵаны. Авариа ҟалеит асааҭ 02:10 рзы. Иара убасгьы "Гьиачрыԥшь" ацәаҳәаҿгьы урыстәылатәи аган аҿы апроблема ыҟоуп", - иҳәеит "Амшынеиқәафымцамч" апресс-маӡаныҟәгаҩ Алхас Гагәылиа.
Ареспублика аенергосистемаҿ 100 мегаваттк адефицит ҟалеит иҳәеит иара.
"Адефицит ахарҭәааразы Аԥсны афымцалашара аԥкра аграфик аларгалеит: ес х-сааҭки х-сааҭки рыбжьара сааҭк-сааҭк идырцәалоит. Апроблема аҭыԥ иқәҵахаанӡа ус иҟалоит", - иҳәеит иара.
Аԥсны Урыстәылантә алашара аиура иалагеит ԥхынҷкәын 11 рзы. Убри аан Гәылрыԥшь, Очамчыра, Тҟәарчал, Гал араионқәа ЕгрыГЕС аҟынтәи ажьырныҳәа 20 рҟынӡа алашара роуан. 2020 шықәса жәабран-мшаԥы амзақәа рзтәи ахархәаразы Аԥсны Урыстәыла аҿаԥхьа афымцалашара аиураз 619 миллион мааҭ ауал ақәуп ҳәа лҳәеит жәабранмзазы имҩаԥгаз абрифинг аҿы аԥыза-министр ихаҭыԥуаҩ, аекономика аминистр Кристина Озган.